Kauno autobusai

UAB „Kauno autobusai“ – įmonė, teikianti keleivių vežimo ir aptarnavimo paslaugas autobusais ir troleibusais Kaune. Tai viena seniausių keleivinio transporto įmonių Lietuvoje.

Istorija 

Lietuvos nepriklausomybės laikotarpiu keleivius Kauno mieste veždavo diližanais, vėliau – arkliniu tramvajumi, siauruoju geležinkeliu, vėliau atsirado pirmieji pavieniai autobusai. Nuo 1924 m. Kaune jau kursavo dvylika (vėliau – šešiolika) autobusų, priklausiusių privatiems vežėjams.  

1934 m. vasario 8 d. Kauno savivaldybė perėmė keleivių pervežimą į savo rankas, ir įkurė autobusų įmonė keleiviams vežti Kauno mieste. Įmonė turėjo 44 keleivinio transporto priemones. Po 2 metų Kauno miesto maršrutais važinėjo 70 autobusų, daugiausia Mercedes-Benz firmos.

Paskutiniais prieškario metais Šančiuose pastatytuose remonto dirbtuvėse imta gaminti savus autobusus, buvo įkurta Kauno autobusų gamykla. Antrojo pasaulinio karo metais Kauno autobusų susisiekimo įmonė savo veiklą buvo visiškai nutraukusi. Keleivinio transporto eismas atgijo 1945 m. – keletas autobusų ėmė kursuoti maršrutu „Rotušė-Panemunė“. 

Pirmiaisiais pokario metais keleivius vežiojo žmonių gabenimui pritaikyti sunkvežimiai ir suremontuoti besitraukiančių vokiečių pakelėse palikti autobusai. Taip pat buvo atvežti keli apgadinti autobusai iš okupuotos rytinės Vokietijos dalies bei Rytprūsių. Juos suremontavo KAG, ir tokiu būdu pavyko išleisti į maršrutus dar keletą autobusų. KAG taip pat vėl ėmė gaminti autobusus. Iš pradžių tai buvo perdirbtas Leningrade gaminto autobuso L-1 modelis. Vėliau buvo pradėti gaminti savos konstrukcijos autobusai KAG-1, sukurti GAZ-51 sunkvežimio pagrindu. Masiškiausiai gaminamas ir naudojamas Kaune buvo KAG-3 autobuso modelis. 

1950 m. įmonė pavadinta „Kauno autobusų-taksimotorų parku”. 1956 m. transporto įmonė buvo reorganizuota ir „Kauno autobusų parkas“ pradėjo savarankišką veiklą, turėdamas 177 autobusus, kurie vežiojo keleivius 18 miesto, 10 priemiesčio ir 30 tarpmiestinių maršrutų.

1958 m. Kaunas gavo pirmuosius keliasdešimt Ikarus autobusų. Tai buvo nuo 1951 m. gaminami Ikarus 60 modelio autobusai. Nuo 1970 m. imta eksploatuoti Ikarus 556 ir sudvejintas Ikarus 180. Aštunto dešimtmečio viduryje juos pakeitė Ikarus 260 ir sudvejintas Ikarus 280. Su paskutiniuoju „Ikarus“ markės autobusu buvo oficialiai atsisveikinta 2008 m. gruodžio 19 d.

1989 m. „Kauno autobusų parkas“ persikėlė į Vilijampolę, Raudondvario pl. 105 – dabartinę bendrovės vietą.

Atgavus nepriklausomybę, 1992 m. įmonė padalinta į Kauno valstybinį miesto autobusų parką ir Kauno valstybinį užmiesčio autobusų parką. 1993 m. Kauno valstybinis užmiesčio autobusų parkas buvo reorganizuotas į UAB „Kautra“, o Kauno valstybinis miesto autobusų parkas 1994 m. reorganizuotas į specialios paskirties uždarąją akcinę bendrovę, kuri 1995 m. pervadinta į UAB „Kauno autobusai“. Vienintelis bendrovės akcininkas – Kauno miesto savivaldybė.

2004 m. įmonė įsigijo 55 „Solaris“ markės autobusus, kurių vidutinis amžius buvo apie 4 metus. Šiuos autobusus bendrovė įsigijo pasinaudojus paskola iš Europos rekonstrukcijos ir plėtros banko. 2012 m. pradėti pirkti „Solaris“ dujiniai autobusai.  Nuo 2015 m. kovo 10 d. į miesto maršrutus išriedėjo ilgiausi Baltijos šalyse autobusai Van Hool AGG300.

Eksploatuojami autobusai 
UAB „Kauno autobusai“ autobusų parko daugumą (virš 60 %) sudaro jau naudoti įvairių markių – Volvo, Van Hool, Scania, – autobusai. Kitą dalį (virš 30 %) sudaro tiesiai iš gamintojų pirkti autobusai – tai 1997 m. pagaminti Karosa modeliai B732 ir B741 bei 2004 ir 2012 m. pagaminti žemagrindžiai Solaris Urbino 12, bei Solaris Urbino 12 CNG autobusai. Seniau naudoti įvairūs Ikarus, Säffle ir Karosa markės autobusai nebeeksploatuojami.

Maršrutai 
Ilgiausias bendrovės autobusų aptarnaujamas maršrutas Nr. 39 „Romainiai – Neveronys“ – jo rato ilgis 76 km. Vieną šio maršruto ratą įveikti užtrunka ~4 val. Trumpiausias maršrutas – Nr. 49 „Kauno pilis – Lampėdžiai“ nuvažiuojamas per ~30 min jo rato ilgis apie 11 km.

Buvę maršrutai

Šaltiniai

Nuorodos 

 Kauno viešasis transportas
 UAB Kauno autobusai

Lietuvos transporto įmonės
Viešasis transportas Lietuvoje
Kauno transportas